NEUVOSTON DIREKTIIVI,

annettu 15 päivänä lokakuuta 1968,

sijoittautumisvapauden toteuttamisesta itsenäisten ammatinharjoittajien toiminnassa elokuvien levityksessä (68/369/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 54 artiklan 2 ja 3 kohdan,

ottaa huomioon sijoittautumisvapauden rajoitusten poistamiseksi annetun yleisen toimintaohjelman (1) ja erityisesti sen IV osaston,

ottaa huomioon palvelujen tarjoamisen vapauden rajoitusten poistamiseksi annetun yleisen toimintaohjelman määräysten täytäntöönpanemisesta elokuvateollisuudessa 15 päivänä lokakuuta 1963 annetun neuvoston direktiivin (2) sekä toisen sijoittautumisvapauden ja palvelujen tarjoamisen vapaudenrajoitusten poistamiseksi annettujen yleisten toimintaohjelmien säännösten täytäntöönpanemisesta elokuvateollisuudessa 13 päivänä toukokuuta 1965 annetun neuvoston direktiivin (3),

ottaa huomioon komission ehdotuksen,

ottaa huomioon Euroopan parlamentin lausunnon (4),

ottaa huomioon talous- ja sosiaalikomitean lausunnon (5),

sekä katsoo, että

sijoittautumisvapauden rajoitusten poistamiseksi annetun yleisen toimintaohjelman IV osaston E jakson mukaisesti elokuvateollisuuden yhteismarkkinat on toteutettava siirtymäkauden loppuun mennessä,

sen tavoitteen saavuttamiseksi, että sijoittautumisvapaus toteutetaan asteittain elokuvateollisuuden osalta, on tarpeen, että neuvoston kahta jo antamaa direktiiviä seuraa uusi direktiivi itsenäisestä ammatinharjoittamisesta elokuvien levityksessä,

tämän direktiivin oikean soveltamisen varmistamiseksi on syytä täsmentää sen soveltamisala määrittelemällä, mitä tarkoitetaan itsenäisellä ammatinharjoittamisella elokuvien levityksessä,

palvelujen tarjoamisen osalta 15 päivänä lokakuuta 1963 annetulla direktiivillä kumottiin elokuvan tuontia koskevat säännöt, mutta sillä ei poistettu jakelijan palvelujen tarjoamiseen kohdistuvia rajoituksia; palvelujen tarjoamisen vapauden toteuttaminen aiheuttaa jäsenvaltioissa eräitä taloudellisia vaikeuksia; niiden poistamiseksi tehdään parhaillaan selvitystä siitä, voitaisiinko luottotakuita koskevat säännökset sovittaa yhteen perustamalla elokuvarekistereitä; siksi on syytä toistaiseksi lykätä palvelujen tarjoamisen vapauttamista ja tyytyä tässä direktiivissä kyseisen toiminnan osalta sijoittautumisvapauden toteuttamiseen,

sijoittautumisvapauden rajoitusten poistamiseksi annetussa yleisessä toimintaohjelmassa määrätään poistettavaksi ammatillisiin tai toimialajärjestöihin liittymisoikeutta koskevat rajoitukset, jos kyseisen henkilön ammattitoiminta välttämättä edellyttää tämän oikeuden käyttämistä, ja

kaikkeen itsenäisten ammatinharjoittajien toimintaan soveltuvia, edunsaajien liikkumisesta ja oleskelusta annettuihin säännöksiin liittyviä erillisiä direktiivejä ja, mikäli sen on tarpeen, direktiivejä osakkaiden ja ulkopuolisten etujen suojelemiseksi jäsenvaltioiden yhtiöiltä vaatimien vakuuksien yhteensovittamiseksi on annettu tai annetaan,

ON ANTANUT TÄMÄN DIREKTIIVIN:

1 artikla

Jäsenvaltioiden on poistettava 2 artiklassa tarkoitetun toiminnan aloittamista tai harjoittamista aikovien, sijoittautumisvapauden rajoitusten poistamiseksi annetun yleisen toimintaohjelman I osastossa tarkoitettujen luonnollisten henkilöiden tai yhtiöiden, jäljempänä "edunsaajat", osalta mainitun ohjelman III osastossa tarkoitetut rajoitukset.

2 artikla

1. Tämän direktiivin säännöksiä sovelletaan sijoittautumisvapauden rajoitusten poistamiseksi annetun yleisen toimintaohjelman liitteessä IV tarkoitettuun itsenäiseen ammatinharjoittamiseen elokuvan levityksessä, luokasta 841, ryhmästä 84.

Levitykseen sisältyy elokuvien vuokraustoiminta.

2. Elokuvien levitys- ja vuokraustoiminnaksi katsotaan kaikki sellainen toiminta, johon sisältyy elokuvan taloudellisen hyödyntämisen oikeudet sen kaupalliseksi levittämiseksi määrätyillä markkinoilla sekä julkisten esitysoikeuksien siirtäminen tilapäisesti jokaiselle, joka itse järjestää tällaisia esityksiä vastaanottavassa maassa.

3 artikla

1. Jäsenvaltioiden on poistettava rajoitukset, jotka erityisesti:

a) estävät edunsaajia sijoittautumasta vastaanottavassa maassa samoin edellytyksin ja oikeuksin kuin asianomaisen maan kansalaiset;

b) ovat seurausta hallintokäytännöstä, jonka vaikutuksesta edunsaajia kohdellaan syrjivästi verrattuna maan omin kansalaisiin.

2. Poistettaviin rajoituksiin on kuuluttava erityisesti sellaiset, joilla estetään tai rajoitetaan edunsaajien sijoittautumista seuraavasti:

a) Belgiassa:

- velvollisuus hankkia "carte professionnelle"-asiakirja (19 päivänä helmikuuta 1965 annetun lain 1 artikla);

b) Ranskassa:

- velvollisuus hankkia "carte d'identité d'étranger commerçant" -asiakirja (12 päivänä marraskuuta 1938 annettu asetus "décret-loi"-säädös, 2 päivänä helmikuuta 1939 annettu määräys "décret"-säädös, 8 päivänä lokakuuta 1940 annettu laki, 14 päivänä huhtikuuta 1954 annettu laki, 9 päivänä heinäkuuta 1959 annettu määräys "décret"-säädös n:o 59-852);

c) Luxemburgissa:

- ulkomaalaisille myönnettyjen lupien kestoa koskeva rajoitus (2 päivänä kesäkuuta 1962 annetun lain 21 artikla)

4 artikla

1. Jos vastaanottava jäsenvaltio vaatii kansalaisiltaan, jotka aikovat ryhtyä harjoittamaan jotakin 2 artiklassa tarkoitettua toimintaa, todisteen hyvästä maineesta sekä todisteen siitä, etteivät he ole olleet konkurssissa, tai jommankumman mainituista todisteista, tuon valtion tulee hyväksyä muiden jäsenvaltioiden kansalaisilta riittäväksi todisteeksi ote rikosrekisteristä tai jollei tällaista ole, sen maan, josta asianomainen on peräisin tai josta hän tulee, toimivaltaisen oikeus- tai hallintoviranomaisen antama muu vastaava todistus siitä, että kyseiset vaatimukset täytetään.

Jos se maa, josta ulkomaan kansalainen on peräisin tai josta hän tulee, ei anna asiakirjaa siitä, ettei asianosainen ole ollut konkurssissa, sen sijasta voidaan antaa valaehtoinen ilmoitus, jonka asianomainen antaa sen maan, josta hän on peräisin tai josta hän tulee, oikeus- tai hallintoviranomaiselle, notaarille tai toimivaltaiselle ammatilliselle tai toimialayhteisön toimielimelle.

2. Edellä 1 kohdan mukaisesti annetut asiakirjat eivät niitä esitettäessä saa olla kolmea kuukautta vanhempia.

3. Jäsenvaltioiden on nimettävä 7 artiklassa asetetussa määräajassa viranomaiset ja toimielimet, jotka ovat toimivaltaisia antamaan edellä tarkoitettuja asiakirjoja, sekä ilmoitettava tästä viipymättä muille jäsenvaltioille ja komissiolle.

4. Jos vastaanottavassa jäsenvaltiossa vaaditaan todiste vakavaraisuudesta, tämän valtion tulee pitää toisen jäsenvaltion kansalaisen osalta sen jäsenvaltion pankkien, josta ulkomaan kansalainen on peräisin tai josta hän tulee, antamia todistuksia sen omalla alueella annettuja todistuksia vastaavina.

5 artikla

1. Jäsenvaltioiden on huolehdittava, että edunsaajilla on oikeus liittyä ammatillisiin tai toimialajärjestöihin samoin edellytyksin, oikeuksin ja velvollisuuksin kuin oman maan kansalaisilla.

2. Oikeuden liittyä ammatillisiin tai toimialajärjestöihin on käsitettävä sekä vaalikelpoisuus että kelpoisuus tulla valituksi tällaisten järjestöjen ylempiin toimiin. Tällaiset tehtävät voidaan kuitenkin varata kyseisen maan omille kansalaisille, jos asianomaisen järjestön toimintaan sisältyy lakien tai asetusten mukaisesti julkisen vallan käyttämistä.

3. Luxemburgin suurherttuakunnassa "Chambre de commerce"- tai "Chambre des métiers" -järjestön jäsenyys ei luo edunsaajille oikeutta osallistua näiden yhteisöjen hallinnollisten toimielinten valintaan.

6 artikla

Jäsenvaltio ei saa myöntää kenellekään toiseen jäsenvaltioon jotakin 2 artiklassa tarkoitettua toimintaa harjoittamaan siirtyvälle kansalaiselleen avustusta, joka olisi omiaan vääristämään sijoittautumisen edellytyksiä.

7 artikla

Jäsenvaltioiden on saatettava tämän direktiivin noudattamisen edellyttämät toimenpiteet voimaan kuuden kuukauden kuluessa sen tiedoksi antamisesta ja ilmoitettava tästä komissiolle viipymättä.

8 artikla

Tämä direktiivi on osoitettu kaikille jäsenvaltioille.

Tehty Luxemburgissa 15 päivänä lokakuuta 1968.

Neuvoston puolesta

Puheenjohtaja

G. SEDATI

(1) EYVL N:o 2, 15.1.1962, s. 36/62

(2) EYVL N:o 159, 2.11.1963, s. 2661/63

(3) EYVL N:o 85, 19.5.1965, s. 1437/65

(4) EYVL N:o 307, 18.12.1967, s. 27

(5) EYVL N:o 302, 13.12.1967, s. 10